text: Kontrolbesøg dæmper de unge på Rømø
  30 juni 2014 kl. 14.58
  Udlejningsbureauet Sol og Strand har indført kontrolbesøg hos grupper af festglade unge, som lejer sommerhus på Rømø. Og det har hjulpet. Politiet bekræfter. Kun syv rapporter sidste sommer, alle om småting.
  Sommerhusudlejerne holder de unge i kort snor, når de lejer sommerhuse. Efter flere tilfælde af ødelagt sommerhuse for år tilbage, indførte Sol og Strand kontrolbesøg. En servicetekniker kommer forbi og siger ?hej?. Og de lægger ikke skjul på, at det har hjulpet.
  Hvis de unge spiller høj musik og generer naboerne, bliver de bedt om at skrue ned. Og hvis klagerne fortsætter risikerer de unge at blive smidt ud.
  Det skete kun i et tilfælde sidste sommer.
  Heller ikke politiet blandes ind i ret meget på ferie-øen.
  - Vi har haft syv sager sidste år, oplyser lederen af lokalpolitiet i Tønder, Svend Erik Paulsen, til TV SYD.
  Tre sager handlede unge, der skulle bortvises fra campingpladsen, tre sager var om berusede unge og den sidste var en ung mand, der var mistænkt for narkosalg. Ingen af de syv sager handlede om vold.
  